als_Latn dik_Latn sag_Latn
Intervistoi: Mejreme Tahirukaj
Ministri i Forcës së Sigurisë së Kosovës (FSK), Haki Demolli, tha se transformimi i FSK-së në Forcë të Armatosur të Kosovës, është një proces i cili kërkon që të plotësohen edhe disa kushte.
Në 7-vjetorin e shpalljes së Pavarësisë së Republikës së Kosovës, Ministri i Forcës së Sigurisë së Kosovës (FSK), Haki Demolli, tha se transformimi i FSK-së në Forcë të Armatosur të Kosovës, është një proces i cili kërkon që të plotësohen edhe disa kushte, në radhë të parë ligjore. Në një intervistë për Radio Kosovën, ministri Demolli tha se, FSK-ja është e gatshme që menjëherë pas vendimit të Qeverisë të bëhet Forcë e Armatosur e Kosovës.
RADIO KOSOVA: Ministër, cilat janë kushtet ligjore që FSK-ja duhet t’i plotësojë që të transformohet në forcë të armatosur?
HAKI DEMOLLI: Sa i përket FSK-së, unë mund të them se ne, si Ministri, e kemi përgatit Ligjin për Transformim të FSK-së në Forcë të Armatosur të Kosovës, por para se të aprovohet ligji në Kuvendin e Kosovës duhet të aprovohen disa amendamente të Kushtetutës. Sa kam informacione Gjykata Kushtetuese e Kosovës ka marrë një vendim pozitiv sa i përket amendamenteve të tilla, mirëpo pritet që ato amendamente të procedohen në Kuvend. Vendimi i Kushtetutës është i bazuar në faktin se këto amendamente nuk janë në kundërshtim me të drejtat e njeriut
RADIO KOSOVA: Do të thotë, përveç ligjit duhet të bëhen edhe disa amendamentime në Kushtetutë. A do të futën si amendamente të reja, apo do të ndërrohen ato ekzistueset?
HAKI DEMOLLI: Para se të dërgohet ligji për aprovim, gjithsesi duhet të amendamentohet Kushtetuta, sepse me Kushtetutën aktuale është e paraparë si Forcë e Sigurisë së Kosovës. Prandaj, kërkohet që pikërisht në kapitullin që ka të bëjë me institucionet e sigurisë së vendit, të emërtohet, respektivisht të përcaktohet misioni i Forcës së Armatosur të Kosovës. Kështu që, paraprakisht, duhet të bëhen ndryshime, e pastaj të vije ligji për aprovim. Dua të them se, për ndryshimin e Kushtetutës tani më nevojitën votat e dy të tretave të deputeteve dhe dy të tretat e deputeteve të pakicave.
RADIO KOSOVA: Pakicat joshqiptare dhe joserbe janë deklaruar se do të votojnë pro ligjit për transformimin e FSK-së në forcë të armatosur. A mjaftojnë këto vota, apo patjetër duhen edhe votat e pakicës serbe?
HAKI DEMOLLI: Gjatë raportimin tim para Komisionit për Punë të Jashtme përfaqësuesit nga komunitetet joserbe, në mënyrë të hapur, u deklaruar se minoritetet joserbe - deputetet e tyre - janë të gatshëm të votojnë pro amendamenteve të Kushtetutës për transformimin e FSK-së në Forcë të Armatosur të Kosovës, dhe se do ta votojnë edhe ligjin.
RADIO KOSOVA: Forca e Sigurisë së Kosovës aspiron që të jetë anëtare e plotë e NATO-s . Por, edhe atje kemi sfida?
HAKI DEMOLLI: FSK-ja, si pjesë e Qeverisë, apo Kosova si shtet, aspiron që një ditë të bëhet anëtare e NATO-s dhe e integruar në mekanizmat euroatlantik. Mirëpo, sa i përket asaj që ju e thoni, politikë ndërkombëtare, mund të themi se si ministri e FSK-së jemi në bashkëpunim dhe këshillim të vazhdueshëm me ekipet këshilluese të NATO-s në kuadër të ministrisë. Po ashtu, jemi në bashkëpunim edhe me partneret tjerë me qëllim që ne t’i përmbushim kushtet, kriteret dhe standardet, që janë të nevojshme që ne të bëhemi Forcë e Armatosur e Kosovë.
RADIO KOSOVA: Kur do të plotësohet numri i atasheve ushtarakë nëpër ambasadat e Kosovës?
HAKI DEMOLLI: Është e vërtetë që ne kemi atashe ushtarakë në disa vende të rëndësishme të Evropës dhe të botës, duke filluar nga SHBA-ja, Belgjika, Gjermania, Turqia, Suedia, Gjermania dhe Shqipëria, vende me të cilat kemi një bashkëpunim jashtëzakonisht të përafërt dhe korrekt, të cilët na informojnë për zhvillimet ushtarake në vendet në të cilat janë edhe rezidentë. Mirëpo, ne synojmë që në bashkëpunim me Ministrinë e Punëve të Jashtme ta rrisim numrin e atasheve në vendet e QUINT-it, në radhë të parë mendoj në Britani të Madhe, pastaj në Itali dhe Francë.
RADIO KOSOVA: 45 milionë i keni buxhet, a mjafton kjo shumë për transformim, sepse do të keni edhe trajnime të reja, sepse FSK-ja do ta ndërroj edhe misionin ?
HAKI DEMOLLI: Aktualisht ne e kemi këtë buxhet të paraparë me draftligjin i cili në Kuvend është bërë edhe Ligj për Buxhetin. Kuptohet, ky është proces i transformimit i cili do të zgjasë me vite të tëra dhe ekipet tona planifikuese kanë bërë planet për ngritjen e buxhetit për vitet kur do të bëhet procesi i transformimit.
ron_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn